|  |  |  |  |  |
| --- | --- | --- | --- | --- |
| **Redni**  **broj** | **Sudionik savjetovanja s javnošću** | **Članak ili drugi dio nacrta akta na koji se odnosi prijedlog ili mišljenje** | **Tekst zaprimljenog prijedloga ili mišljenja** | **Status prijedloga ili mišljenja (prihvaćanje/neprihvaćanje s obrazloženjem)** |
| **1.** | **Fizička osoba: Dominik Baltić** | **Opći prijedlog / mišljenje na Nacrt gradskog programa djelovanja za mlade Grada Samobora** | Poštovani,  iskoristio bih priliku i rekao nekoliko rečenica vezanih uz Gradski program za mlade. Žalosti me činjenica kako je program izrađen na uzorku od 217 mladih, što ako uzmemo u obzir ukupan broj mladih 6856 iznosi 3.2% s prosječnom dobi 19.6 godina, a čija je reprezentativnost samim time upitna. Ne znam griješim li, ali fokus grupe rađene u drugom dijelu istraživanja su kvalitativna istraživanja , a ne kvantitativna kako se navodi. Također anketa je bila instrument kvantitativnog istraživanja, a ne kako piše kvalitativnog. Što se tiče konkretnih mjera kako poboljšati uviđeno stanje smatram kako je odabrano previše stvari koje će biti teško sprovesti. Iz tog razloga predlažem na kraju dokumenta da se napravi lista prioriteta te se odabere nekoliko mjera koje će sve institucije moći slijediti i pratiti. U mnogim mjerama kao nositelji spominju se Savjet mladih i Udruge mladih i za mlade. Stava sam kako u Samoboru postoji malen broj takvih udruga i da one koje postoje nemaju bogato članstvo. Iz tog razloga nisam siguran imaju li te udruge, ali i Savjet mladih kapaciteta za sprovedbu tolikog broja mjera koje je potrebno poduzeti. Bojim se kako će velik broj mjera utišati dobru energiju pojedinaca te će se pokušati riješiti sve mjere, a ni jedna u potpunosti. Zbog toga postoji mogućnost kako će polovičan rezultat imati kontraefekt na mlade koji bi nakon toga mogli vjerovati kako Grad Samobor i Institucije uopće ne brinu o potrebama mladih koje su oni sami iznijeli prilikom kreiranja Gradskog programa za mlade. Mišljenja sam također da nije dobro donijeti ovakav program za razdoblje u kojem smo i mi sada trenutno. Problem se javlja u tome ako Program bude izglasan npr. 1.travnja ostaje manje od 9 mjeseci za provedbu aktivnosti koje su nužne već u prvoj godini. Mislim da bi bolja opcija bilo uputiti sve dionike u Program prije samog donošenja te razgovorom donijeti konkretan plan sprovedbe mjera. Iz tog razloga možda je bolje donijeti plan za naredno razdoblje 2020-2024. Zajedničkim snagama prvenstveno bi trebali utjecati na to da se mladi uključe u udruge sukladno svojim preferencijama, samim time jačat će se udruge i povećavati njihovi kapaciteti. Vjerujem kako malom sistematizacijom odnosno sužavanjem mjera možemo dobiti izvrstan Gradski program za mlade koji neće samo skupljati prašinu u nekim ladicama, već koji će biti na korist svima, a najviše mladima. | **NE PRIHVAĆA SE**  Vezano za Vaš navod kako je u istraživanju sudjelovalo samo 217 sudionika važno je naglasiti da je pažljivim čitanjem točke 6.2 Rezultati istraživanja točnije stavke 6.2.1. Demografski podaci lako uočiti kako je samo u prvoj, kvalitativnoj fazi istraživanja uključeno 217 mladih dok je u drugoj, kvantitativnoj fazi, sudjelovalo 68 mladih osoba, što ukupno predstavlja brojku od 285 sudionika. S obzirom da u vrijeme provođenja istraživanja istraživačkom timu nisu bili dostupni podaci o sociodemografskim obilježjima (dob, spol, mjesto stanovanja, stručna sprema itd.) cjelokupne ispitivane populacije, koji bi omogućili stvaranje okvira istraživanja i izvođenje uzorka koji bi bio u potpunosti reprezentativan, odabrana je metoda eksplorativno sekvencijalne analize te je korištena neprobabilistička metoda uzorkovanja (prigodni uzorak) gdje nije poznata vjerojatnost izbora neke jedinici u uzorak (Milas,2005.). Brojnost uzorka nije uvjet za reprezentativnost, ako uzorak ne predstavlja populaciju s obzirom na sociodemografske parametre. U drugom dijelu istraživanja nisu provođene fokus grupe kao metoda prikupljanja podataka nego web anketa koja je bila kvantitativnog karaktera (pitanja su formirana u obilku Likertove skale). Anketa kao metoda prikupljanja podataka može se koristiti u kvantitativnom i kvalitativnom istraživanju s obzirom da vrsta pitanja u anketi određuju vrstu građe koja će biti prikupljena i obrađena.  Nakon provedbe istraživanja održana su 3 ciklusa izravnih sastanaka mladih i donositelja odluka, koji su zajedničkim djelovanjem u različitim prioritetnim područjima Gradskog programa, a na temelju rezultata provedbenog istraživanja, kreirali konkretne ciljeve i mjere.  Nadalje, Gradski program za mlade odmah može krenuti u provedbu obzirom na osigurana sredstva u Proračunu Grada Samobora za 2019. godinu za razne programe za mlade, također, osigurani su i prostorni kapaciteti kako u najvećem Centru za mlade „Bunker“ tako i drugi prostori adekvatni za odvijanje određenih aktivnosti. |